Johannes Kütt
Johannes Kütt (26. detsember 1905 Särevere, Järvamaa – 11. juuni 1985 Juuru) oli eesti kehalise kasvatuse õpetaja ja kiiruisutaja. Ta lõpetas 1926. aastal Tallinna Reaalkooli ja 1931. aastal Tartu Ülikooli Kehalise Kasvatuse Instituudi. Ta tuli 1925. aastal kiiruisutamises Eesti noortemeistriks ja 1930. aastal üliõpilasmeistriks. Ta oli spordiseltsi Sport, Ülemaalise Eesti Noorsoo Ühenduse Tallinna osakonna ja Nõmme Kalju liige. Ta töötas aastatel 1931–1944 kehalise kasvatuse õpetajana Tallinna Nõmme Gümnaasiumis, Tallinna Prantsuse Lütseumis ja Harku koloonias ning 1945–1947 Tallinna Kehakultuuri Tehnikumis. Hiljem oli ta kasvataja ja õpetaja Maidla lastekodus ning Juuru ja Pahkla koolis.